Okresná prokuratúra Košice I 
Mojmírova 5, 041 47 Košice 1 	

Sp. zn. : 1 Pv 303/08/8802	Košice I, 15.11.2012
EEČ : 2-63-42-2012

U Z N E S E N I E

Trestná vec:	obvinený XXXXX 
Prečin:	Neoprávnené používanie cudzieho motorového vozidla podľa § 217 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
v Košiciach dňa 10.12.2007 si zapožičal od XXXXX motorové vozidlo zn. FORD TRANZIT 100, XXXXX bielej farby s prívesným vozíkom zn. JXXXXX XXXXX ktoré sa ústne zaviazal vrátiť dňa 14.12.2007, čo však do 07.04.2008 neurobil, čím XXXXX spôsobil škodu vo výške 124.500,-Sk (4.132,64€) 
lebo nie je tento skutok trestným činom a nie je dôvod na postúpenie veci
Odôvodnenie:
Uznesením povereného policajta Obvodného oddelenia  PZ  Košice - Sever  ČVS:XXXXX zo dňa 20.03.2008 bolo začaté trestné stíhanie a uznesením zo dňa 03.06.2008 vznesené obvinenie XXXXX za prečin neoprávneného používania cudzieho motorového vozidla podľa § 217 ods. 1 Trestného zákona pre skutok ako je uvedený vo výroku tohto uznesenia. 
XXXXX uviedol, že s pošk. XXXXX v decembri r. 2007 spoločne chodili po vianočných trhoch a predávali víno. Naposledy boli spoločne na trhoch v Rožňave dňa 23.12.2007. Keďže vo vozidle zn. FORD TRANZIT, ktoré patrilo pošk. XXXXX, mal svoje veci, ako pece na pečenie, plynové bomby, konštrukciu stánku a iné, zaparkoval s vozidlom v Michalovciach nXXXXX. XXXXX kde v tom čase býval a poškodený odišiel domov. O termíne vrátenia vozidla sa nedohodli. Pošk. XXXXX mu potom niekoľkokrát volal, aby doviezol vozidlo do Košíc, kde býva, on to však nemohol urobiť, pretože za priestupok mu bol dňa 15.12.2007 odňatý vodičský preukaz. Poškodenému však navrhoval, aby si pre vozidlo prišiel sám, čo poškodený neurobil. On sám od 23.12.2007 vozidlo nepoužíval a toto stálo zaparkované pred domom.
 XXXXX vypovedal, že vozidlo s prívesom obvinenému zapožičal na základe ústnej dohody dňa 10.12.2007 a to do 14.12.2007. V danom termíne mu však obvinený vozidlo, príves ani veci, ktoré sa v ňom nachádzali nevrátil. Na telefonickú žiadosť o ich vrátenie mu obvinený povedal, že je nemocný a nemôže mu veci vrátiť.
Neskôr sa dozvedel, že obvinený už v tom čase mal policajtmi zadržaný vodičský preukaz. Vozidlo, príves i veci mu potom priviezol kamarát obvineného. Keďže všetko čo zapožičal obvinenému mu bolo 07.04.2008 vrátené, považuje vec za vybavenú a ukončenú a na trestnom stíhaní obvineného netrvá.
V priebehu vyšetrovania bola potvrdená obrana obvineného, že dňa 15.12.2007 mu bol zadržaný políciou vodičský preukaz, pretože jazdil s vozidlom v podnapitom stave a teda vozidlo mu nemohol sám priniesť do Košíc do miesta bydliska poškodeného. Uvedené vyplýva z rozhodnutia Okresného riaditeľstva PZ, Okresného dopravného inšpektorátu, Odd. bezpečnosti cestnej premávky v Košiciach č. XXXXX zo dňa 25.06.2008. Obvinenému bola za priestupok, ktorého sa dopustil dňa 15.12.2007 uložená pokuta 5.000,-Sk a zákaz činnosti po dobu 6 mesiacov od zadržania vodičského preukazu, t. j. 15.12.2007. 
Keďže poškodený nevyvrátil tvrdenie obvineného, že tento mu navrhoval, aby si sám pre vozidlo prišiel, lebo sám tak pre zadržanie vodičského preukazu urobiť nemôže a nakoniec ešte v čase trvania zákazu činnosti po inej osobe vozidlo, príves a veci v ňom sa nachádzajúce poškodenému vrátil, ako aj vzhľadom na vyjadrenie poškodeného, že všetko čo obvinenému zapožičal mu bolo vrátené a voči nemu nemá žiadne nároky, bolo potrebné trestné stíhanie voči obvinenému zastaviť, keďže nebola preukázaná subjektívne trestného činu, pre ktorý bolo obvinenému vznesené obvinenie.

Poučenie:
Proti tomuto uzneseniu je prípustná sťažnosť, ktorú je možné podať do 3                
 	                dní od   jeho oznámenia na Okresnú prokuratúru Košice I. 
     O sťažnosti rozhodne  prokurátor  Krajskej prokuratúry  Košice.
 	                Sťažnosť má odkladný účinok.

JUDr. Albína Grandelisová
prokurátorka